*Fejér Megyei Ügyvédi Kamara*

*8000 Székesfehérvár, Várkörút 34.fsz.2.*

*E-mail:* *kamara@fmuk.hu*

*Honlap: www.fmuk.hu*

*Tel/fax: (22) 341-330*

Tisztelt Kollégák!

Ma került sorra a Lechner Tudásközpont által szervezett tájékoztatóra, amelyen részt vettek a közigazgatási szervek dolgozói, valamennyi földhivatalból, a NAV, a közjegyzői kar, a végrehajtói kar, valamint az ügyvédi kamara tagjai. Mindössze 10 fő fért be az előadásra közülünk.

A Lechner Tudásközpont közreműködött a kormányzati szervekkel közösen a rendszer kialakításában és szerepet fog játszani a majdani üzemeltetésben is. A Tudásközpont építésügy, távérzékelés, geodézia és örökségvédelem mellett magába olvasztotta a Takarnet rendszerét is.

A 16 milliárd forintos beruházás az elektronikus ingatlan-nyilvántartás rendszerét valósítja meg, amelynek céljai között találjuk az adminisztratív terhek csökkentését, az optimalizálást, szabványosítást, az eljárások javításának célját, az elektronizálást és a gyorsabb ügyintézést.

Szükséges az adattisztítás ahhoz, hogy valóban közhiteles legyen a nyilvántartás, legyenek kiküszöbölhetők a humán hibázások, valósuljon meg a digitalizálás és az elektronizálás.

A digitalizálás gyakorlatilag a becsatolt, szkennelt digitális iratkép csatolását jelenti, míg az elektronizálás azt jelenti, hogy az adatoknak is elektronikusan kell létrejönniük a mezők szintjén.

Elektronizálásnál nem szkennelünk, viszont az is igaz, hogy a tervezett megoldás egy ideig hibrid megoldás lesz, nem lesz teljes a papírmentes ügyintézés. A cél az, hogy minél kevesebbet kelljen hivatalba járni, az iratokat enélkül is meg lehessen nézni.

A koncepció az interoperabilitás gondolatnál nyugszik, azaz különböző nyilvántartási rendszerek összekapcsolásán és összehangolásán alapszik.

Az egész folyamatot jellemzi az e-hatósági eljárás, az e-adatszolgáltatás és az e-eszközbeszerzés, ahol az e betű mindenhol az elektronikus eljárást jelenti.

A beruházás fenti összege az eszköz és alkalmazások beszerzése mellett azok bérét is fedezi, akik kormányhivatali vagy más munkatársként közreműködnek az adatmigráció, a rögzítés feladatában és az ilyen rendezvények is, mint ami ma történt. Ez a beruházás a legnagyobb költségvetési beruházások egyike. A legfőbb cél a tulajdonjog biztonsága. Se a migrálás, se a rögzítés ne tartalmazzon téves adatokat, amelyek alapján bárki joga sérülhet.

A projekt novemberben zár, ekkortól a földhivatali rendszer belülről már működőképessé kell váljon, elsőként a belső rendszer indul a kormányhivatalokban, február 1-től az ügyféloldali felületeken is. Mindennek központi felelőse dr. Gulyás Gergely miniszterelnökséget vezető miniszter.

Miért volt minderre szükség? Az infrastrukturális háttér elavult, fejleszteni kellett. Számos újítás került bevezetésre, amelyet a költséghatékonyság is motivált. Mindeddig egyidőben kellett fejlesztenünk 18 helyen az informatikát, számlázást és minden mást is.

Az adattisztítás eredményessége 5-10 év távlatában hoz megoldást. Mindeközben az eljárás egyfokúvá vált, az országos illetékesség került bevezetésre, ami jelenlegazt jelenti, hogy pl. egy ügyvéd beadhatja a kérelmet Fehérváron is, noha debreceni ingatlanra vonatkozik a kérelme, ugyanakkor módot kellett találni arra is, hogy leterheltség esetén az ügyek, vagy egy csoportjuk a társszervek között felosztásra kerülhessen feladat és hatáskör szerint. Az ingatlan-nyilvántartás és földhasználat új rendszerbeli megközelítése válik gyakorlattá.

Az egyes e-ingatlan-nyilvántartásbeli rétegek nem mindenki számára érhetők el, bizonyos rétegeket csak a központ munkatársai érhetnek el.

Vannak hivatásrendek, amelyek mélyebb belenyúlási lehetőséget kapnak, ilyenek az ügyvédek is.

A munkamenet a kipróbálástól a felülettel való ismerkedésen át a begyakorlás folyamatán keresztül a képzettség megszerzésével néhány perc alatt is elérhető lesz a tulajdonjog bejegyzése, de azzal számolni kell, hogy a szerepkörök és jogosultságok egyben felelősséggel is járnak és bizalmi alapon ezeket nem lehet csak úgy másra átruházni. A jogosultságokat, azok változását, átmeneti áthelyezését is le kell tudni dokumentálni magán a rendszeren belül.

Az ügyvédek közül a jogosultsággal bíró, levizsgázott és a Kamara által „felkent” ügyvéd nyúlhat a nyilvántartáshoz, ő erre a feladatra lesz jogosult és használhatja a rendszert.

Az előadásban egyszer az hangzott el, hogy az ügyvédhez bejön az ügyfél aki a meghatalmazást, ha nincs neki elektronikus személyigazolványa, ott adja meg írásban az ügyvédnek, aki majd ezt feltölti a rendszerbe.

Amikor ez elhangzott, közvetlenül nem lehetett kérdezni rá, de az derült ki, hogy ez a kérdés sem tekinthető még mindig egyértelműen eldöntöttnek. Mindeddig azt a kommunikációt kaptuk, hogy akinek nem lesz elektronikus személyigazolványos, AVDH-s aláírása, az mehet a Kormányablakba, ahol hitelesíteni fogják a megbízását az ügyvéd részére. Amikor az előadót szembesítettük ezekkel a kérdésekkel, akkor derült ki, hogy az ellentmondás nem látszólagos, hanem valóban nincs még eldöntve.

Az előadó említette, hogy neki a helyzete ezért nem túl könnyű, mert a szabályok nincsenek még készen, és nem mondhat akármit, mert mindenre felhatalmazással nem rendelkezik.

Kérdések merültek fel arra nézve is, hogy lesz-e adatmentési lehetőség, illetve mi történik akkor, ha a felvett adatok beírását követően elmegy az internet. Erre azt a választ kaptuk, hogy adatokat nem tárolnak, de az ilyen pillanatnyi adatvesztést a rendszer pótolni tudja.

A meghatalmazás kérdésénél az előadás nagyobb hangsúlyt adott arra, hogy mindenféle elfogadott módszerrel tudunk fizetni a tulajdoni lapért, a földhivatali eljárási díjat, stb.

Akik Takarnetes rendszerben vannak, azok továbbra is havonta egyszer tudják fizetni a számla díját.

Az előadás kitért arra, hogy a tipikus, viszonylag egyszerű, leggyakrabban használt ügytípusok esetén az automatikus döntéshozatalt alkalmazzák, majd amikor érdemi vizsgálat nélkül az eljárás során a hatóság az ügyvéd által előterjesztett javaslatot vagy elfogadja, vagy visszautasítja, az elfogadást zöld, a visszautasítást piros szín fogja jelezni.

A többször módosult határidők ellenére jelenleg az tűnik valószínűleg, hogy 2023.07.01-től az rendszer kipróbálható lesz. Meg fogjuk addig kapni a felhasználói segédletet. Nyilvánvalóan lesznek nehézségek, a kormányzat azonban bízik az ügyvédi kamara segítségében a felkészítés terén. A Lechner Tudásközpont részére a központ honlapján nyitni fog gyakori kérdésekből álló válaszokat, illetve egyedi levélre is lesz mód, hogy a megválaszolásra várjunk.

Az előadás során bizonyos kimentett képernyőképeket láttunk, amelyeken az egyes munkafolyamatok képei jelentek meg és amelyből látni lehetett azt az eseményt, amelyet elindítottunk, kezdve az ingatlan kiválasztását, a tulajdoni lap lekérését, a kérelmet (pl. törlés, bejegyzés, módosítás) illetően. Az adandó parancsok kiválasztása úgy tűnik, nem igényel túlzott szellemi erőfeszítést. Egyértelműnek tűnnek viszont ha nem írunk valamire választ, akkor nem mehetünk tovább a rendszerben.

Előfordulhat, hogy az ingatlan-nyilvántartásban lévő adat és az ügyfélnek a személyi és lakcímnyilvántartótól kapott adata között eltérés van, ezt szükség szerint javítani kell azokat.

Az adott ingatlan kapcsán a bejegyzett személyek beugranak és ki kell választani a változás során azt a személyt, akinek az adatát módosítani, törölni, stb. kérjük.

Az elektronikus ingatlan-nyilvántartás digitalizálását és elektronizálását megelőzte felmenő rendszerben az e-anyakönyv, amelyben a kormányzat már számos tapasztalatot szerzett.

Ennek a próbának azonban az a kihívása, hogy egyszerre kell több rendszerrel összekapcsolódni, így a Magyar Ügyvédi Kamara nyilvántartó rendszerével, a lakcím és személyi adatnyilvántartóval, és számos más nyilvántartással is.

A rendszer különböző ügyintézési határidőket különböztet meg az alkalmazás 0-24 órában lesz elérhető és rögzíthető lesz. Megkülönböztet ugyanakkor majd a szabály kormányhivatali ügyintézési időt, amikor az ügyintéző hozzáfér a rendszerhez, ezt úgy hívják, hogy ügykezelési idő és a harmadik időtartam az adott hivatal nyilvántartása, amikor oda be lehet menni.

Az egyes ügyintézők úgy kezelik az ügyeket, amelyek hozzájuk érkeznek, mint az ABC-ben az áruk, ahogy a futószalag hozzájuk szállítja.

A fenti időpontok mellett a leglényegesebb számunkra az a széljegyzés időpontja, amely azt az időpontot fogja tartalmazni, amikor az ügyvéd elküldi az összecsomagolt mappában lévő, aláírt irathalmazt a földhivatal részére.

Székesfehérvár, 2023.05.30.

Az előadás anyagát lejegyezte

 

 Dr. Szabó Kálmán